Document ID: 31983R0084

*****
ΚΑΝΟΝΙΣΜΟΣ (ΕΟΚ) αριθ. 84/83 ΤΗΣ ΕΠΙΤΡΟΠΗΣ
της 14ης Ιανουαρίου 1983
που τροποποιεί τον κανονισμό (ΕΟΚ) αριθ. 1391/78 περί τροποποιημένων λεπτομερειών εφαρμογής του καθεστώτος πριμοδοτήσεων για τη μη εμπορία του γάλακτος και των γαλακτοκομικών προϊόντων και τη μετατροπή αγελών βοοειδών γαλακτοκομικής κατευθύνσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1078/77 του Συμβουλίου της 17ης Μαΐου 1977 περί θεσπίσεως καθεστώτος πριμοδοτήσεων για τη μη εμπορία του γάλακτος και των γαλακτοκομικών προϊόντων και τη μετατροπή αγελών βοοειδών γαλακτοκομικής κατευθύνσεως (1), όπως τροποποιήθηκε τελευταία με τον κανονισμό (ΕΟΚ) αριθ. 1365/80 (2), και ιδίως το άρθρο 7,
Εκτιμώντας:
ότι στο άρθρο 12 παράγραφος 4 του κανονισμού (ΕΟΚ) αριθ. 1391/78 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2735/80 (4), προβλέπεται μείωση της πριμοδοτήσεως σε περίπτωση μη τηρήσεως της υποχρεώσεως που αναφέρεται στο άρθρο 3 παράγραφος 2 υπό γ) του κανονισμού (ΕΟΚ) αριθ. 1078/77 κατά τη διάρκεια του τέταρτου έτους της περιόδου μετατροπής· ότι η αποκτηθείσα πείρα έδειξε ότι είναι αναγκαίο να επεκταθεί η διάταξη αυτή σε όλη την περίοδο μετατροπής·
ότι αποδεικνύεται αναγκαίο να διευκρινιστεί ποιες είναι οι εξουσίες των αρμοδίων αρχών σε περίπτωση παραλείψεως ή αργοπορημένης ανακοινώσεως·
ότι η αποκτηθείσα πείρα, κατά την εφαρμογή του κανονισμού (ΕΟΚ) αριθ. 1307/77 της Επιτροπής (5) και του κανονισμού (ΕΟΚ) αριθ. 1391/78, έδειξε την αναγκαιότητα αμβλύνσεως της αυστηρότητας των διατάξεων σχετικά με την υποβολή του πρωτοτύπου της καρτέλας χαρακτηριστικών σε περίπτωση εξαγωγής των βοοειδών σε άλλο Κράτος μέλος·
ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη εντός της προθεσμίας που τέθηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1391/78 τροποποιείται ως εξής:
1. Προστίθεται το ακόλουθο εδάφιο στο άρθρο 5 παράγραφος 3:
«Σε περίπτωση παραλείψεως ή αργοπορημένης ανακοινώσεως, η αρμόδια αρχή ελέγχει εάν ο παραγωγός τήρησε τον όρο που προβλέπεται στο άρθρο 2 παράγραφος 2 τελευταίο εδάφιο και στο άρθρο 3 παράγραφος 2 δεύτερο εδάφιο του κανονισμού (ΕΟΚ) αριθ. 1078/77.»
2. Στο άρθρο 8 προστίθεται η εξής παράγραφος 6:
«6. Εάν, εντός προθεσμίας τριών μηνών μετά την εκχώρηση, η καρτέλα χαρακτηριστικών, ακόμη και μη πλήρως συμπληρωμένη, δεν δύναται να υποβληθεί, το Κράτος μέλος δύναται, κατά παρέκκλιση από την παράγραφο 4, να δεχθεί ως απόδειξη σφαγής κάθε άλλο έγγραφο που παρουσιάζει ισοδύναμες εγγυήσεις.»
3. Στο άρθρο 9 παράγραφος 4 παρεμβάλλεται το εξής εδάφιο μετά το πρώτο εδάφιο:
«Σε περίπτωση παραλείψεως ή αργοπορημένης ανακοινώσεως, η αρμόδια αρχή ελέγχει αν ο εκδοχέας αναλαμβάνει τις υποχρεώσεις που προκύπτουν από το καθεστώς των πριμοδοτήσεων.»
4. Στο άρθρο 12 η παράγραφος 4 αντικαθίσταται από το εξής κείμενο:
«4. Κατά παρέκκλιση από το άρθρο 9 παράγραφος 1, σε περίπτωση που δεν δύναται να θεωρηθεί ως περίπτωση ανωτέρας βίας και κατά την οποία ο δικαιούχος της πριμοδοτήσεως μετατροπής δεν τηρεί, κατά τη διάρκεια της περιόδου μετατροπής, την υποχρέωση που αναφέρεται στο άρθρο 3 παράγραφος 2 υπό γ) του κανονισμού (ΕΟΚ) αριθ. 1078/77, το ποσό της πριμοδοτήσεως που πρέπει να επιστραφεί ή, εάν το υπόλοιπο δεν του έχει ακόμη καταβληθεί, το ποσό που πρέπει να λαμβάνεται υπόψη κάθε έτος για το οποίο δεν έχει τηρηθεί η ανωτέρω υποχρέωση είναι ίσο με το 25 % του συνολικού ποσού της πριμοδοτήσεως την οποία θα εδικαιούτο· το ποσοστό αυτό μειώνεται σχετικά για κάθε έτος ανάλογα με τη διαφορά μεταξύ του αριθμού των UGB που κατέχονται και του αριθμού των UGB που απαιτούνται.»
Άρθρο 2
Οι διατάξεις του άρθρου 1 σημεία 1 και 3 και, κατόπιν αιτήσεως του ενδιαφερομένου, οι διατάξεις του άρθρου 1 σημεία 2 και 4 εφαρμόζονται στις αιτήσεις ενισχύσεως που έχουν υποβληθεί από την 1η Ιουλίου 1977, είτε δυνάμει του άρθρου 1 του κανονισμού (ΕΟΚ) αριθ. 1307/77 είτε δυνάμει του άρθρου 4 παράγραφος 1 του κανονισμού (ΕΟΚ) αριθ. 1391/78.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 14 Ιανουαρίου 1983.

Labels: 12
17
6